text: Pas på fryseren
  13 juli 2010 kl. 13.25
  Mange danskere der lige nu er på ferie risikerer at komme hjem til en grim overraskelse.
  Gårsdagens kraftige tordenvejr betød nemlig strømafbrydelser mange steder, og det vil sige, at køleskabe og frysere pludselig står uden strøm, oplyser DR SYD.
  Og selvom det er ubehageligt at komme hjem til en optøet kummefryser, så er der økonomisk hjælp forude.
  - Indboforsikringen dækker følgerne af pludselige strømafbrydelser. Og det må strømafbrydelser som følge af det voldsomme tordenvejr i går siges at være, konstaterer Christian Skøtt fra Forsikringsoplysningen over for DR SYD.
  Så hvis man kommer hjem til optøede oksestege og slatne bønner, så er det bare i gang med fotoapparatet.
  - Tag nogle billeder og lav en liste til forsikringsselskabet, så man kan dokumentere sit tab, siger Christian Skøtt.
  Han opfordrer i øvrigt naboer og venner, der passer hus og blomster for folk, til at rykke ud i dag.
  